## Pravilnik o načinu i postupku ostvarivanja naknade za kvalitetno poljoprivredno sjeme, NPK mineralna gnojiva i konzerve sardina

### NN 19/1995 (21.3.1995.), Pravilnik o načinu i postupku ostvarivanja naknade za kvalitetno poljoprivredno sjeme, NPK mineralna gnojiva i konzerve sardina

# MINISTARSTVO POLJOPRIVREDE I ŠUMARSTVA

Na temelju članka 16. stavka 1. Zakona o novčanim poticajima
i naknadama u poljoprivredi i ribarstvu (" Narodne novine", br.
29/94 i 9/95), ministar poljoprivrede i šumarstva donosi

## Pravilnik

### o načinu i postupku ostvarivanja naknade za kvalitetno poljoprivredno sjeme, NPK mineralna gnojiva i konzerve sardina

I. TEMELJNE ODREDBE

Članak 1.

Ovim pravilnikom uređuje se način i postupak ostvarivanja
naknade te propisuju obrasci popisa o naknadi za kvalitetno poljoprivredno
sjeme pšenice, raži, ječma, kukuruza, šećerne repe, soje,
suncokreta, uljane repice, duhana, krumpira, djeteline, lucerne i travne
smjese (u daljnjem tekstu: kvalitetno poljoprivredno sjeme), sve vrste
NPK mineralnih gnojiva (u daljnjem tekstu: NPK gnojiva) i konzerve sardina
u ulju i umaku od povrća (u daljnjem tekstu: sardina konzerve).

Članak 2.

Korisnici naknade su proizvođači ili dorađivači
kvalitetnog poljoprivrednog sjemena i proizvođači NPK gnojiva,
za prodane i isporučene količine tih proizvoda iz domaće
proizvodnje, pravnim i fizičkim osobama koje ih koriste za proizvodnju
u poljoprivredi na teritoriju Republike Hrvatske, ako su pri prodaji svojih
proizvoda umanjili kupcima prodajnu cijenu tih proizvoda za iznos naknade.
Korisnici naknade jesu i proizvođači sardina konzervi za prodane
i isporučene količine tog proizvoda na domaćem tržištu
ili u izvozu.

Članak 3.

Korisnik naknade ostvaruje pravo na naknadu podnošenjem zahtjeva za
isplatu Ministarstvu poljoprivrede i šumarstva, Zagreb, Ulica grada Vukovara
78. Uz zahtjev za isplatu korisnik naknade prilaže: 1. obračun naknade
posebno iskazan za svaku vrstu kvalitetnog poljoprivrednog sjemena, NPK
gnojiva i sardina konzervi po jedinici proizvoda i za ukupne količine
proizvoda;

2. fakturu o prodaji proizvoda odnosno obračun i potvrdu primitka
u slučaju isporuke kvalitetnog poljoprivrednog sjemena za vlastite
potrebe, na kojima je obračunato umanjenje cijene za iznos naknade
za svaku vrstu i količinu proizvoda;

3. dokument o isporuci proizvoda za koji se traži naknada, ovjeren potpisom
i pečatom prijevoznika odnosno čitljivim potpisom kupca;

4. izjavu korisnika naknade da se zahtjev podnosi prvi puta i da proizvod
potječe iz domaće proizvodnje, a za sardina konzerve i da
su proizvedene od domaćeg ulova plave ribe ; i

5. nalog za naplatu, obrazac broj 43 - Zavoda, bez upisivanja datuma
izvršenja naloga i potpisa.

Članak 4.

Naknada za kvalitetno poljoprivredno sjeme, NPK gnojiva i sardina konzerve
isplaćuje se na teret računa broj 30102-789-2229 Ministarstva
poljoprivrede i šumarstva sredstva za novčane poticaje i naknade,
a u korist žiro računa korisnika naknade.

Članak 5.

Korisnik naknade je obvezan voditi pravilan, uredan i pravovremeni popis
o ostvarenim naknadama na propisanim obrascima koji se objavljuju uz ovaj
pravilnik i čine njegov sastavni dio.

II. KAZNENE ODREDBE

Članak 6.

Novčanom kaznom u visini od 5.000,00 do 10.000,00 kuna kaznit
će se za prekršaj pravna ili fizička osoba ako je naknada
obračunata protivno odredbama ovoga pravilnika (članak 3.).
Za prekršaj iz stavka 1. ovoga članka kaznit će se i odgovorna
osoba u pravnoj osobi novčanom kaznom u visini od 1.500,00 do 3.000,00
kuna.

III. PRIJELAZNE I ZAVRŠNE ODREDBE

Članak 7.

Danom stupanja na snagu ovoga pravilnika prestaje važiti Pravilnik o
načinu i postupku ostvarivanja naknade za kvalitetno poljoprivredno
sjeme, NPK mineralna gnojiva i konzerve sardina ("Narodne novine",
br. 61/94).

Članak 8.

Ovaj pravilnik stupa na snagu danom objave u "Narodnim novinama".

Klasa: 011-02/95-01/36

Urbroj: 525-01-95-1

Zagreb,13. ožujka 1995.

Ministar poljoprivrede i šumarstva

**Ivica Gaži, dipl. ing.,** v r.

![](dodatni/362638.gif)

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 19/1995-372